### Beslutning

Anbefales.

### Sagsfremstilling

## Resume og sagens baggrund

Kommunalbestyrelsen har den 15. december 2021 vedtaget en udvidelse af affaldsordningerne i kommunen. Efterfølgende er Energistyrelsen kommet med et forslag til ændring af bestemmelserne på affaldsområdet. Ændringerne lægger blandt andet op til, at den nuværende kommunale indsamling af affald kan udvides og tilbydes til virksomheder til markedspris frem for gebyr, som vi kender det i dag. Der lægges derfor nu op til en beslutning om fremtiden for indsamling af husholdningsaffald hos virksomheder og institutioner.

## Indstillinger

Direktøren indstiller, at der arbejdes videre med scenarie 3.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Den 15. december 2021 vedtog kommunalbestyrelsen en udvidelse af affaldsordningen gældende fra den 1. januar 2023. Ordningen omfatter indsamling ved husstanden af restaffald, madaffald, papiraffald, papaffald, metalaffald, plastaffald, mad- og drikkekartonaffald samt farligt affald. Vi afventer nye retningslinjer for tekstilaffald, hvilket i dag indsamles via storskraldsordningen, indtil dens ophør i foråret 2023. Glas indsamles i decentrale kuber.

Energistyrelsen har i april 2022 udsendt et forslag om ændring af bestemmelserne vedrørende Kommunalbestyrelsens mulighed for at tilbyde alle virksomheder kommunal indsamling af genanvendeligt affald svarende til husholdningers affald i art og mængde. Kommunen må alene stille den service til rådighed for virksomhederne, som der stilles til husholdningerne i kommunen. Ændringerne lægger også op til, at ordningen for virksomheder udvides og tilbydes til markedspris.

Administrationen forventer, at forslaget og de nye bestemmelser vedtages og træder i kraft den 1. juli 2022. Beslutningen i dette punkt er afhængig af, at bestemmelserne vedtages som det forventes.

Gældende bestemmelser og tilbud i dag

* I dag tilbyder kommunen private virksomheder indsamling af restaffald mod betaling af et gebyr.
* Kommunen tilbyder virksomheder i boligejendomme indsamling af både restaffald og genanvendeligt affald mod betaling af et gebyr.
* Kommunale virksomheder og institutioner er forpligtet til at være omfattet af alle de ordninger, som der er vedtaget for husholdninger i kommunen, herunder indsamling af genanvendeligt affald mod betaling af et gebyr.

Udkast til nye bestemmelser og mulighed for kommunale tilbud fremover

* Kommunen kan tilbyde alle virksomheder herunder kommunale institutioner tilsvarende indsamling af rest- og genanvendeligt affald som for husholdninger. Dette er mod betaling til markedspris.
* Der kan laves særlige bestemmelser for virksomheder på øer uden fast broforbindelse i forhold til, at art og mængde ikke skal svare husholdninger til markedspris.

Hvad er et gebyr?

Et gebyr på affaldsområdet skal dække udgifter til planlægning, etablering, drift og administration af affaldsordninger, indsamling og registrering af oplysninger, og forskudsvis dækning af planlagte investeringer på affaldsområdet. Affaldsgebyrer er underlagt hvile-i-sig-selv-princippet, som vil sige, at omkostninger skal dækkes, men kommunen må ikke optjene et overskud. Krydssubsidiering skal undgås, som eksempel vis vil sige, at overskud på en ordning ikke må dække underskud på en anden ordning, eller at husholdninger ikke må dække omkostninger ved affaldsordninger hos virksomheder.

Hvad er en markedspris?

Markedspris er en pris som afspejler det private markeds pris for levering af samme ydelse. Det vil sige, at kommunen skal undersøge, hvad prisen er på markedet for indsamling af husholdningslignende rest- og genanvendeligt affald fra virksomheder. Fastsættelsen af prisen vil bero på et skøn. Prisen skal fuldt ud dække omkostningerne ved indsamling af affaldet, både direkte og indirekte herunder forrentning og afskrivning af kapital. Et eventuelt overskud eller underskud vil tilfalde kommunens skattefinansierede område.

Markedsprisen vil ikke omfatte dækning af planlægning, etablering af drift og administration af ordningen. Krydssubsidiering skal undgås, som vil sige, at overskud fra ordningen ikke må finansiere omkostninger for husholdninger eller andre affaldsordninger, som er underlagt hvile-i-sig-selv-princippet.

Scenarier

Administrationen lægger op til, at der kan være tre scenarier for Kalundborg Kommune inden for den forventede nye lovgivning:

1. Kommunen tilbyder private og kommunale virksomheder og institutioner indsamling af husholdningslignende restaffald og genanvendeligt affald til markedspris.
2. Kommunen tilbyder ikke nogen form for indsamling af restaffald og genanvendeligt affald til private og kommunale virksomheder og institutioner.
3. Kommunen tilbyder kommunale virksomheder og institutioner indsamling af husholdningslignende rest- og genanvendeligt affald til markedspris, og kommunen tilbyder ikke nogen form for indsamling af affald til private virksomheder og institutioner - dog med undtagelse i forhold til private virksomheder på øer (hvis dette kan lade sig gøre inden for rammerne af øvrig lovgivning).

Fordele/ulemper ved valg af scenarie 1

Fordele:

* En mere velkendt ordning, der giver tryghed for de mindre erhverv og institutioner.
* Miljø- og klimagevinst samt mindre Birger Kristoffersen, idet skraldebilen i den kommunale ordning alligevel kører på vejene.

Ulemper:

* Den udvidede ordning til virksomheder vil kræve tilpasning af kommunens kontrakt med nuværende renovatør, som vil få både en økonomisk, men også en potentiel udbudsjuridisk betydning.
* Tilbud til alle virksomheder om kommunal indsamling af affald vil betyde, at den kommunale administration skal udarbejde to særskilte regnskaber:
  1. Gebyrordning for affaldsordninger til husholdninger og for husholdningslignende ikke-genanvendeligt farligt affald fra kommunale virksomheder og institutioner.
  2. Prisordning med at undersøge og fastsætte en pris efter markedspris for husholdningslignende genanvendeligt affald og restaffald fra virksomheder.
* Vanskeligt af fortage et skøn for en markedspris, når der i udkast til bestemmelserne står, at det skal fremgå af kommunens gebyrblad, som vedtages én gang årligt til budgetforhandlinger. Det kan give et urealistisk skøn af prisen, idet markedsprisen kan ændre sig i løbet af et år.
* Der kan ikke indhentes finasiering af kommunens udgifter til administration, planlægning og drift.

Fordele/ulemper ved valg af scenarie 2

Fordele:

* Administrationen vil fortsat kun skulle lave et samlet regnskab for gebyrer til affaldsordning.
* Kommunale virksomheder og institutioner kan selv vælge en løsning til deres behov.
* Administrationen skal ikke i udbud med afhentning af alle affaldsfraktioner hos private virksomheder og institutioner, uden finansiering til planlægning, drift og tilsyn.

Ulemper:

* Personale ved kommunens virksomheder og institutioner skal selv bruge tid på at indgå aftale med private aktører for indsamling af deres affald fremfor at bruge tid på deres kerneopgave.
* De private virksomheder skal selv finde aktører på det private marked til at afhente de lovpligtige affaldsfraktioner.

Fordele/ulemper ved valg af scenarie 3

Fordele:

* Den kommunale ordning for kommunale institutioner kan fortsætte i praksis.

Ulemper:

* Der skal udarbejdes særskilt regnskab for indsamlingen for kommunens virksomheder og institutioner.
* Der kan ikke indhentes finasiering af kommunens udgifter til administration, planlægning og drift.
* De private virksomheder skal selv finde aktører på det private marked til at afhente de lovpligtige affaldsfraktioner.

Økonomiske konsekvenser

De økonomiske konsekvenser vil blive vurderet i forbindelse med budgetforhandlingerne for de enkelte år.